1I Jesus xe u mol i cablajuj u tijoxelab ru' y xu ya qui cho'ab, xu ya piqui'ab, caquesaj itzel tak tew, que cutzirsaj iwabib. 2Te'uri xe u tak bi chu paxsaxic i 'utz laj tzij re u 'atbal tzij i Dios, xak chi cutzirsaxic iwabib. 3Xu bij chique: —Are quix 'ec, n-ta qui c'am bic re i be, mi tene i ch'amiy, xak mi ne i teb, mi ne i wa, mi ne i mer, xak mi ne ucab i camix qui c'am bic. 4We xi riko pa i quix c'ulax wi, chila chix canaj wi c'a quix el na chila. 5We 'o ni tinimit chi n-quix qui c'ulaj taj, chix el chila. Are quix el che i tinimit-le, chi pu can i ulew che iwakan chila, c'utbal-re chique i winak chi c'o qui mac chiquij. (Queje u pixbanic i Jesus ile chique u tijoxelab.) 6Ique xqui maj qui be; xe 'e chu solixic ronojel tak i aldéa re i jyub-le. Xqui paxsaj u tzijol i 'utz laj tzij re i Dios, xak xe qui cunaj iwabib ronojel i jyub-le. 7I ma Heródes, chi 'atol tzij, xu ta u tzijol wach ca tijin i Jesus chu 'onquil. Ire lic xc'achir chu ch'obic pachin ire-le, man je 'o jujun quiqui bij chi are i 'etz ma Wan aj kajsanel ya, xc'un chic sak chuwach. 8Xak 'o juban chic quiqui bij are i ujer ajbil u tzij i Dios, mam Elías, xc'unic; xak 'o juban chic quiqui bij are jun chic ajbil u tzij i Dios ujer chi xc'un chic sak chuwach. 9I ma Heródes xu bij: —Yin mísmo xin tak i relsaxic u jolom i ma Wan. ¿Pachin 'uri i achi-le chi q'ui i nimak tak 'anic u 'anom, in tom yin? Queje ile xu bij i ma Heródes, y xu tzucuj wach rilic i Jesus cu 'ano. 10I u tijoxelab i Jesus are xe tzalij li che i qui solinic pa tak tinimit, xqui bij che i Jesus ronojel wach tak i xqui 'ano. Te'uri ire xa 'e cu', xe u c'am bi quituquel c'a chu nakaj i tinimit Betsáida. 11Queje ile xqui 'ano, xui-ri, i je uq'uial winak xqui ta rason, y xe terej bi chiquij. Ire xe u c'ulaj ru', y xoc chu bixquil chique wach u 'atbal tzij i Dios, xak xe rutzirsaj ni'pa i iwabib. 12Are ya ca kaj i 'ij, i cablajuj u tijoxelab i Jesus xe tejeb pan ru', y xqui bij che: —Che a 'ijla bi i winak-i. 'Utz que 'e chi tak ja pa tak aldéa nakaj, chu tzucuxic wach quiqui tijo, xak pa i que war wi. Waral pa oj 'o wi lic tz'inilic jyub —xe cha. 13I Jesus xu bij: —Chi ya yix chique wach i quiqui tijo —co'ono. Ique xqui bij: —N-ta ku' yoj wach caka ya chique; xui jo'ob caxlanwa ru' queb car 'olic. ¿Cawaj nawa yet que ka lo'o wach i quiqui tij ni'pa i winak-i? —xqui bij. 14Colo je jo'ob mil qui q'uial achiab je moltajnak. I Jesus xu bij chique u tijoxelab: —Che i cuba pa tak tzobajil; cincuénta achiab pa tak tzobajil chi 'ana chique —xu bij. 15Queje xqui 'an ile, xe cubi conojel. 16I Jesus xu chap i jo'ob caxlanwa ru' i queb car; are 'uri xtzun chicaj y xu tioxij che i Dios puwi. Te'uri xu piro y xu ya chique u tijoxelab, quiqui jachbej-re chique i winak. 17Conojel xqui tijo, 'is xe nojic. Are xquelej, xqui mol i ch'akatak, y xnoj cablajuj coban che i xsobrinic. 18I Jesus ca tijin chu tz'onoxic che i Dios; xui i u tijoxelab je 'o ru'. Te'uri xu tz'onoj ire chique: —¿Wach quiqui bij i winak chi in pachin yin? —xu bij. 19Ique xqui bij che: —'O jujun quiqui bij chi yet at 'etz ma Wan aj kajsanel ya, quiqui bij. Xak 'o jujun quiqui bij chi yet at ujer mam Elías; xak 'o juban quiqui bij mok at jun chic ujer ajbil u tzij i Dios, y xc'un chic sak chawach —xqui bij che. 20Are 'uri ire xu bij chique: —Y yix, ¿wach i qui bij, in pachin yin? —co'ono. I ma Pédro xu bij: —Yet at Crísto, i Tolke petnak ru' i Dios —xu bij che. 21Te'uri i Jesus lic xu bij chique chi mi jun quiqui lap wi we are ire i Tolque chi coy'em. 22Xak xu bij chique: —Yin chi in Achi aj Chicaj, 'o u chac quin tij ni c'ax. Quin qui xutuj ni nimak tak mam'ib, junam cu' i caj'atzil i sacerdóte, xak i je tijonel re i ujer 'atbal tzij. 'O u chac quin qui camsaj na, xui-ri, churox 'ij, quin walij tan chic —xu bij chique u tijoxelab. 23Te'uri i Jesus xu bij chique conojel i winak: —Jun, we craj ca terej chwij, 'o u chac mu ch'ob chic rib, xui-ri 'ij 'ij ca terej na chwij tupu ca cam na rumal. 24Queje ile chu 'ana, man jun we xa c'ax cu na u c'aslemal re i waral, xa cu sach 'uri u c'aslemal chi katzij. Xui-ri, we 'o jun ca sachsax nu wach u c'aslemal xa wumal yin, ca ya' 'uri u c'aslemal sakil che. 25Cha terej chwij, man jun, we cu ch'ac ronojel i beyomal re u wach i jyub ta'aj, xui-ri we ca sachsax nu wach ire, o we xa ca sach ire, ¿wach cu ch'ac 'uri? N-taj. 26(Chi 'ana pen n-ca sachsax ta i wach pa q'uisbal 'ij.) We 'o jun ca q'uix na chwe, we ca q'uix na che in tzij, xak yin quin q'uix na che ire are quin c'un tan chic. Yin 'ut, chi in Achi aj Chicaj, lic quin c'un chic ru' u 'ij u chomal in Kajaw, xak ru' qui 'ij qui chomal i lo'laj ángel. 27Katzij i quin bij chiwe, je 'o jujun waral, chi n-que cam ta tan c'a quiquil ni u jekanic i 'atbal tzij re i Dios waral —xu bij i Jesus chique. 28Colo wakib 'ij ric'awic u bixquil ile, i Jesus xel puwi jun jyub chu tz'onoxic che i Dios. Xe u c'am bi i ma Pédro, i ma Jacóbo, i ma Wan ru'. 29Tz'akat ca tijin chu tz'onoxic che i Dios, i u palaj lic junwi xtzunic, lic chom; i u 'u' xo'on sak, lic ca walch'inic. 30Xak te'et, xe winakir queb achiab, que ch'a'at ru'; je are i ujer mam Moises, xak i ujer mam Elías. 31Ique, 'o jun chom laj sak chiquij chiquiwach y que tijin chu lapic wach i camic quic'aw wi i Jesus pa tinimit Jerusalen. (Ru' u camic-le, co'on na pacha u ch'obom i Dios, tobal que i winak.) 32I ma Pédro cu' i rachi'il, ya coc qui waram, xui-ri, lic xpactaj i qui wach y xquil i u chomal i Jesus xak i queb achiab chi je 'o ru'. 33I queb-le are xqui ticba 'enam, are 'uri i ma Pédro xu bij che i Jesus: —Ka Tijonel, ¡'utz xo'ono oj 'o chi! caka 'an oxib i mujbal: jun awe yet, jun re i mam Moises, xak jun chic re i mam Elías —xu bij. I ma Pédro n-xu na taj wach i xu bij. 34Are ca tijin chi ch'a'atic, xkaj li jutzobaj sutz' y xq'uiji piquiwi. Lic xqui xij quib are xe sach chupam. 35Chupam i sutz'-le xqui ta jun ch'awbal: "Iri are in C'ojol chi lic c'ax quin na'o; chi ta wach i cu bij," xbix chique. 36Are xu mayij ch'awic i tzij-i, xquil ique chi Jesus utuquel chic. Wach i xquil chila, ique n-xqui lap taj; che tak i 'ij-le, mi ta che jun xqui lap wi. 37Chucab 'ij, are xe kaj li tzam jyub, xe qui c'ulaj uq'uial winak, 'enam-que chu c'ulaxic i Jesus. 38'O jun achi chiquixol i winak xsiq'uin che i Jesus: —Tijonel —xu bij— cha 'ana utzil chomal chwe, chawila ni wac'al chwe. Xui jun wac'al ile 'o chwij. 39'O jun itzel tew cu chapo, y xak te'et ca siq'uinic; coc chi sicsatic, y ca wokow u c'axaj rumal. Cu 'an c'ax che, y xak pachalo cro'taj canok. 40Lic xin tz'onoj chique i a tijoxelab caquesaj i itzel tew che, y n-xe tiqui ta che. Queje xu bij i achi ile che i Jesus. 41I Jesus xu bij: —¡Ay, yix chi n-tu cubibal i c'ux che i Dios; lic ix sachnak na! 'O tan chi 'ij in 'o iwu', y yix n-ta i nawic. ¿Ni'pa nawi chic 'ij c'a craj? —xu bij chique. Te'uri xu bij che i achi: —Cha c'ama li awac'al waral —co'ono. 42I ac'al xu ticba tejeb bic ru' i Jesus; are 'uri, i itzel tew xu tzaksaj chic pulew y xu sicsa tan chic; lic xc'achir pu'ab. I Jesus xu yaj i itzel tew, xrutzirsaj i ala, y xu jach bi che u kajaw. 43Conojel i winak xqui bisoj i nim laj u cho'ab i Dios. Tz'akat xqui bisoj i winak wach i nim laj 'anic xu 'an i Jesus, ire xu bij chique u tijoxelab: 44—Chi ta u be bien wach i quin bij na, ma sach chi c'ux: Yin chi in Achi aj Chicaj, quin qui jach na piqui'ab i winak —xu bij i Jesus chique. 45I u tijoxelab n-xqui ta tu be wach usuc' i tzij-le. Maja ca ya' chique quiqui ta u be. Xak xqui xij quib chu tz'onoxic che wach usuc' i tzij-le chi xu bij. 46Xo'on panok, i u tijoxelab i Jesus xe oc chu chapic quib chi tzij pachinok chique mas nim u 'ij. 47I Jesus xu na'o wach que tijin chu ch'obic, rumal-i xu c'am pan jun ac'al y xu ya pu tzal. 48Te'uri xu bij chique: —Pachin jun cu c'ulaj i ac'al-i ru', rumal i c'axnabal u c'ux chwe yin, are yin 'uri quin u c'ulaj ru'. Pachin quin u c'ulaj yin ru', xak cu c'ulaj 'uri i Dios ru' chi in takawnak lok. Pachin n-tu 'ij chixol yix, are ire 'atz u 'ij chiquiwach i rachi'il. (Queje ile xu bij i Jesus chique u tijoxelab.) 49Te'uri i ma Wan xu bij che: —Ka Tijonel, xkil jun achi ca tijin chi relsaxic itzel tew ru' u cuxtaxic a bi yet. Yoj 'ut xka bij che chi chu mayij, man n-kachi'il taj —xu bij. 50Xui-ri, i Jesus xu bij che: —Ile mi 'atij; man jun, we n-co'on ta ch'o'oj chikij, ka cwenta yoj 'uri —xu bij che. 51Are ya cu rik i 'ij re u 'enbal i Jesus chicaj, xu cowirsaj u c'ux y xu maj u be pa Jerusalen. 52Xe u nabsaj juban aj takon quiqui tzucuj pan qui posar. Xe 'e ique che jun aldéa u cwenta i jyub Samária. 53Xui-ri, i aj Samária n-xqui c'ulaj ta cu' man xquilo chi ique je aj Israel winak 'enam-que c'a pa Jerusalen. 54I u tijoxelab, chi ma Jacóbo i ma Wan, are xquilo wach i xqui 'ano, xqui bij che i Jesus: —¿Kajwal, cawaj nawi yet caka kajsaj li 'a' aj chicaj, porobal-que? ¿Caka 'an na pacha xu 'an i mam Elías ujer? —xqui bij. 55I Jesus xu pisquilij rib y xe u yajo. Xu bij: —Yix n-iweta'am taj wach u no'oj i u Tewal i Dios. Yix ix re ire, n-craj ti ire ile. 56Yin chi in Achi aj Chicaj in c'un-nak n-in ta aj sachol qui wach i winak; xin c'unic man que wesaj na chupam i c'ax —xu bij. Te'uri xe 'ax chic che jun aldéa. 57Are que tijin chi be, 'o jun achi xu bij che i Jesus: —Nim laj winak, quin 'e na awu' xa ipa cat 'e wi —co'ono. 58I Jesus xu bij che: —(C'ax i terejic chwij.) I yac 'o qui jul; xak i tz'iquin 'o qui soc, xui-ri yin chi in Achi aj Chicaj, n-ta pa quin cotz'ba wi in jolom are quin uxlanic —xu bij che. 59I Jesus xu bij che jun chic: —Chat terej chwij —co'ono. Xui-ri i achi xu bij: —Nim laj winak, c'a te quin terej chawij we xcam in kajaw —xu bij. 60I Jesus xu bij che: —Su' wo'or chat terej chwij. Ni'pa i je camnak (piqui c'ux), cha ya can piqui'ab ique quiqui muk ni qui camnak. Xui-ri yet ja paxsaj u tzijol i 'utz laj 'atbal tzij re i Dios —xu bij che. 61Te'uri 'o jun chic xu bij che: —Nim laj winak, yin quin terej na chawij. Xui-ri, nabe cha ya na chwe que in 'ijla can i je 'o chi wachoch —xu bij. 62I Jesus xu bij che: —Su' wo'or chat terej chwij. Yet aweta'am we 'o jun 'o rij abixbal, y xa ca taken chirij, n-suc'ul ti u chac quelic. Xak queje ile jun, we coc pu 'atbal tzij i Dios, n-'us taj we c'a cu takej wach u canam canok —xu bij che.
SAN LUCAS 9